VIDEO Președintele Iohannis: Voi convoca un referendum pentru data de 26 mai / Cetățenii au dreptul suveran să decidă dacă vor să lase corupția să devină politică de stat / Golăneala Guvernului PSD a depășit orice limită

Președintele Klaus Iohannis a anunțat că va convoca un referendum pentru data de 26 mai, explicând că PSD continuă asaltul la adresa justiției și că cetățenii au dreptul suveran să decidă dacă lasă corupția să devină politică de stat. Șeful statului a atras atenția PSD că nu poate modifica prin ordonanță de urgență Codurile penale, deoarece cele două acte normative se află în procedură legislativă în Parlament.

Klaus Iohannis a criticat și intenția PSD a modifica, tot prin ordonanță de urgență legea referendumului, astfel încât să organizeze secții de votare diferite la europarlamentare și la referendum.

”Este cert, voi convoca un referendum pentru data de 26 mai, fiindcă așa nu se mai poate! PSD continuă asaltul la adresa justiției, declanșat încă de când a preluat guvernarea. De această dată, pesediștii vor să dea Ordonanțe de Urgență prin care să modifice Codurile penale. Golăneala Guvernului PSD de astăzi a depășit orice limită. Nu trec nici măcar trei zile fără să dea o Ordonanță într-un domeniu sau altul”, a declarat președintele.

Klaus Iohannis a atras atenția asupra faptului că nu este nici în spiritul Constituției, nu servește nici echilibrului democratic al puterilor în stat ca Guvernul să apeleze atât de des la ordonanțe de urgență.

”Ordonanțele de urgență, practic, și-au pierdut menirea esențială și au devenit, în timpul acestui accident regretabil al democrației, care este guvernarea PSD, un instrument folosit abuziv, în exces, eludând astfel orice control de constituționalitate înainte de intrarea în vigoare a Ordonanței. Trebuie să punem punct acestei practici și trebuie să o facem acum. Diletantismul și incompetența caracterizează modul în care guvernează PSD. Când aceste trăsături se împletesc cu intenția de a legifera în interesul infractorilor, fie ei și lideri de partid, atunci avem premisele unui dezastru pentru România”, a precizat șeful statului.

Președintele a mai spus că este complet nejustificată urgența pe care Guvernul o dă acestor Ordonanțe și că adoptarea unor astfel de acte normative ar intra în conflict cu prerogativa constituțională a Parlamentului de a legifera, câtă vreme Codul Penal încă se discută în Parlament.

”Pesediștii trebuie să înceteze aceste atacuri permanente la adresa Justiției. Pesediștii trebuie să înțeleagă că Justiția nu este la bunul lor plac. Sunt niște principii extrem de simple în orice stat de drept și în orice democrație, sunt valori pentru care oamenii au ieșit în stradă, și în decembrie ‘89, și în ultimii doi ani. Este evident că PSD încearcă să ignore aceste adevăruri. Dar le dau o veste: nu o mai pot face! Justiția este o temă de interes național, iar cetățenii au dreptul suveran de a decide dacă vor sau nu să lase corupția să devină politică de stat”, a avertizat el..

”Este atributul meu, ca Președinte, să cer poporului să-și exprime, prin referendum, pe 26 mai, voința cu privire la probleme de interes național. Trebuie să lăsăm cetățenii să decidă, pentru că acești pesediști diletanți au pervertit semnificația votului pe care l-au primit și încearcă să deturneze statul român făcând legi în propriul lor interes”, a mai adăugat președintele.

Klaus Iohannis a atras atenția că este ilegitimă emiterea unei ordonanțe de urgență pentru modificarea Codurilor penale înainte ca voința cetățenilor să fie exprimată la referendum.

”Votul este fundamentul democrației și sursa legitimității acțiunilor oricărui om politic. De ce vă este frică de referendum, domnilor pesediști? De ce, în loc să încurajați oamenii să meargă la vot, amenințați că faceți secții separate de vot pentru europarlamentare și pentru referendum? Încetați să guvernați doar în propriul vostru interes și întoarceți-vă către români!”, a conchis președintele.